Soluție inedită pentru atragerea românilor plecați în străinătate: proiect-pilot al Primăriei Oradea cu terenuri pentru case la prețuri preferențiale

Primarul din Oradea, Ilie Bolojan, a anunțat un proiect-pilot destinat să îi convingă pe unii români plecați în străinătate să se întoarcă acasă. E vorba despre „cartierul Diasporei”: darea în concesiune a unei suprafeţe de circa 7.000 metri pătraţi, sub preţul pieţei, parcelată aşa încât să poată fi construite între 10-12 case, potrivit Bihoreanul.

În plus, Primăria Oradea se va angaja să asigure utilitățile din cartier, dar doritorii trebuie să demonstreze că au locuit și au muncit în străinătate.

„În zona de deal, pe strada Izvorului, avem cam 7.000 metri pătraţi, un fel de „oază” care acum e abandonată, lucrăm la o parcelare ca să avem locuri de casă şi la un regulament pentru scoaterea la concesiune a acestora, la preţuri sub cele ale pieţei, doar pentru românii care demonstrează că au locuit şi au lucrat în străinătate. Vor avea un termen pentru a construi casele, iar Primăria se angajează să asigure utilităţile. Dacă acest proiect va avea succes, ne vom gândi la un cartier de câteva hectare în viitor”, a spus Bolojan, citat de Bihoreanul.

Bolojan a precizat că un asemenea proiect ar urma să fie supus dezbaterii şi adoptării de către Consiliul Local „până la sfârşitul lunii septembrie” şi că face parte din pachetul mai larg de politici publice locale care pot încuraja repatrierea unor cetăţeni care acum locuiesc şi muncesc în străinătate.

Oradea este unul dintre orașele cu șomajul la minim istoric datorită dezvoltării celor două parcuri industriale.

Foto: Ilie Bolojan (Contul personal de Facebook)

Citește tot articolul pe Bihoreanul